Hanes yr Henfyd ac Almaeneg (BA) - Astudio - Prifysgol Caerdydd
Ein hamcan yn yr Ysgol Ieithoedd Modern a'r Ysgol Hanes, Archaeoleg a Chrefydd yw datblygu ac addysgu ein myfyrwyr i fod yn 'ddinasyddion byd-eang'. Drwy gyfuno Almaeneg a Hanes yr Henfyd, byddwch yn meithrin amrywiaeth o sgiliau a gwybodaeth drosglwyddadwy sy'n fuddiol i fyd gwaith, gan roi mantais gystadleuol i chi a'ch gwneud yn atyniadol i weithlu cynyddol fyd-eang, ac agor drysau i amrywiaeth o lwybrau gyrfa.
Mae'r cwrs Hanes yr Henfyd yn cwmpasu'r cyfnod o'r Oes Efydd Aegeaidd i gwymp yr Ymerodraeth Rufeinig yn y gorllewin a'i goroesiad yn y dwyrain fel yr Ymerodraeth Fysantaidd. Mae cydbwysedd rhwng modiwlau sy'n cwmpasu cyfnodau hanesyddol penodol a modiwlau sy'n archwilio pynciau cymdeithasol a diwylliannol eang, fel rhyfela, rhywedd, crefydd, celf, meddygaeth a gwyddoniaeth.
Mae'r rhaglen hon yn eich galluogi i archwilio a deall hanes Groegaidd a Rhufeinig, wrth ddatblygu eich sgiliau iaith Almaeneg.
Yn ogystal â datblygu sgiliau iaith Almaeneg lefel uchel, cewch gyfle i ddatblygu dealltwriaeth ryngddiwylliannol drylwyr sy'n cwmpasu gwybodaeth benodol am ddiwylliannau'r Almaen. Byddwch hefyd yn datblygu sgiliau cyfathrebu lefel uchel a sgiliau meddwl yn feirniadol, ac yn meithrin gwytnwch ac annibyniaeth yn sgil yr amser a dreulir mewn cyd-destunau trochi iaith dramor.
Mae BA mewn Hanes yr Henfyd ac Almaeneg yn rhaglen radd dros gyfnod o bedair blynedd. Mae wedi ei strwythuro yn y fath fodd fel y byddwch yn caffael cymwyseddau iaith a hanes ar lefel uchel i fod yn feddyliwr annibynnol a beirniadol, yn barod ar gyfer gwaith proffesiynol.
Ym mhob un o flynyddoedd y rhaglen byddwch yn astudio am 120 o gredydau, wedi eu rhannu'n gyfartal rhwng 60 o gredydau mewn Hanes yr Henfyd a 60 o gredydau mewn Almaeneg. Treulir eich trydedd flwyddyn yn astudio neu'n gweithio dramor yn yr Almaen neu wlad arall lle siaredir Almaeneg.
Mae ein rhaglen BA mewn Hanes yr Henfyd ac Almaeneg yn cael ei haddysgu gan dîm, gyda'r rhaglen yn ei chyfanrwydd yn cael ei goruchwylio gan Gyfarwyddwr y Rhaglen. Byddwch yn cael cymorth gan nifer o staff gwahanol, rhai yn canolbwyntio ar berfformiad academaidd mewn maes penodol a rhai'n rhoi sylw i ddysgu a chynnydd mewn ffordd fwy cyfannol.
Gwerthuso amrywiaeth o fathau o dystiolaeth sydd ar gael i haneswyr yr henfyd, gan gynnwys testunau llenyddol, arysgrifiadau, deunydd archaeolegol a thystiolaeth weledol.
Gwerthuso gwahanol ffyrdd y cyflwynir hanes yr henfyd heddiw, fel ysgolheictod, gwefannau, amgueddfeydd a diwylliant poblogaidd.
Cymhwyso confensiynau llyfryddol a chyfeirio safonol i hanes yr henfyd, drwy ganfod darnau mewn testunau hynafol, chwilio am enghreifftiau o dystiolaeth berthnasol a fformatio llyfryddiaeth yn gywir.